Document ID: 32012D0411

KOMISIJOS ĮGYVENDINIMO SPRENDIMAS
2012 m. liepos 17 d.
kuriuo dėl gyvūnų sveikatos reikalavimų, susijusių su Simbu virusais ir epizootine hemoragine liga, iš dalies keičiamos Sprendimo 2010/472/ES nuostatos
(pranešta dokumentu Nr. C(2012) 4831)
(Tekstas svarbus EEE)
(2012/411/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (1), ypač į jos 17 straipsnio 2 dalies b punktą, 18 straipsnio 1 dalies pirmą įtrauką ir 19 straipsnio įžanginį sakinį ir b punktą,
kadangi:
(1)
2010 m. rugpjūčio 26 d. Komisijos sprendime 2010/472/ES dėl avinių ir ožkinių rūšių gyvūnų spermos, kiaušialąsčių ir embrionų importo į Sąjungą (2) pateiktas trečiųjų šalių arba jų dalių, iš kurių valstybės narės turi leisti į Sąjungą importuoti avinių ir ožkinių rūšių gyvūnų spermos, kiaušialąsčių ir embrionų siuntas, sąrašas. Jame taip pat pateiktos papildomos su konkrečiomis gyvūnų ligomis susijusios garantijos, kurias turi teikti tam tikros to sprendimo I ir III prieduose nurodytos trečiosios šalys arba jų dalys, o jo II ir IV priedų 2 dalyse nustatyti tokiam importui taikomų sveikumo sertifikatų pavyzdžiai;
(2)
Sprendimo 2010/472/ES II ir IV priedų 2 dalyse pateiktuose sveikumo sertifikatų pavyzdžiuose išdėstyti su mėlynojo liežuvio liga susiję gyvūnų sveikatos reikalavimai yra pagrįsti Pasaulio gyvūnų sveikatos organizacijos (toliau - OIE) Sausumos gyvūnų sveikatos kodekso 8.3 skyriaus, susijusio su šia liga, rekomendacijomis. Tame skyriuje rekomenduojamos įvairios rizikos mažinimo priemonės, kuriomis siekiama apsaugoti žinduolius šeimininkus nuo infekcinio užkrato arba nukenksminti virusą antikūnais;
(3)
be to, OIE Sausumos gyvūnų sveikatos kodekse yra skyrius apie stebėjimą dėl gyvūnų ligų užkratą pernešančių nariuotakojų. Tose rekomendacijose nenumatyta stebėti atrajotojus dėl Simbu virusų, pavyzdžiui, Bunyaviridae šeimos Akabanės ir Aino virusų, antikūnų, nors anksčiau, kol nebuvo daugiau informacijos apie šių ligų plitimą, šis metodas buvo laikomas tinkamu būdu nustatyti atitinkamų mėlynojo liežuvio ligos pernešėjų paplitimą;
(4)
be to, OIE nėra įtraukusi Akabanės ir Aino ligų į Sausumos gyvūnų sveikatos kodeksą. Todėl reikalavimas kasmet tikrinti dėl šių ligų, siekiant patvirtinti, kad užkrato pernešėjų nerasta, turėtų būti išbrauktas iš Sprendimo 2010/472/ES I ir III priedų ir iš to sprendimo II ir IV priedų 2 dalyse pateiktų sveikumo sertifikato pavyzdžių;
(5)
be to, Sprendimo 2010/472/ES II ir IV priedų 2 dalyse pateiktuose sveikumo sertifikatų pavyzdžiuose nurodyti epizootinei hemoraginei ligai taikomi gyvūnų sveikatos reikalavimai ne visiškai atitinka 2011 m. rugsėjo 20 d. Komisijos įgyvendinimo sprendime 2011/630/ES dėl galvijų spermos importo į Sąjungą (3) ir OIE Sausumos gyvūnų diagnostinių tyrimų ir vakcinų vadovo rekomendacijose išdėstytus reikalavimus. Todėl šie sveikumo sertifikatų pavyzdžiai turėtų būti iš dalies pakeisti siekiant atsižvelgti į Įgyvendinimo sprendime 2011/630/ES išdėstytus reikalavimus ir tame vadove pateiktas rekomendacijas;
(6)
todėl Sprendimo 2010/472/ES priedai turėtų būti atitinkamai iš dalies pakeisti;
(7)
siekiant išvengti prekybos trukdymų, iki įsigaliojant šiuo sprendimu nustatytiems pakeitimams pereinamuoju laikotarpiu laikantis tam tikrų sąlygų reikėtų leisti naudoti pagal Sprendimą 2010/472/ES išduotus sveikumo sertifikatus;
(8)
šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2010/472/ES priedai iš dalies keičiami remiantis šio sprendimo priedu.
2 straipsnis
Pereinamuoju laikotarpiu iki 2013 m. birželio 30 d. valstybės narės iš trečiųjų šalių leidžia importuoti šias siuntas:
a)
avinių ir ožkinių rūšių gyvūnų spermos, prie kurių pridedamas sveikumo sertifikatas, išduotas ne vėliau kaip 2013 m. gegužės 31 d. pagal Sprendimo 2010/472/ES II priedo 2 dalies A skirsnyje pateiktą sveikumo sertifikato pavyzdį iki įsigaliojant šiuo sprendimu nustatytiems pakeitimams;
b)
avinių ir ožkinių rūšių gyvūnų kiaušialąsčių ir embrionų, prie kurių pridedamas sveikumo sertifikatas, išduotas ne vėliau kaip 2013 m. gegužės 31 d. pagal Sprendimo 2010/472/ES IV priedo 2 dalyje pateiktą sveikumo sertifikato pavyzdį iki įsigaliojant šiuo sprendimu nustatytiems pakeitimams.
3 straipsnis
Šis sprendimas taikomas nuo 2013 m. sausio 1 d.
4 straipsnis
Šis sprendimas skirtas valstybėms narėms.
Priimta Briuselyje 2012 m. liepos 17 d.

Labels: 3
6